ΔΙΗΜΕΡΙΔΑ ***ΧΩΡΙΚΕΣ ΑΦΗΓΗΣΕΙΣ ΤΗΣ ΜΝΗΜΗΣ***

ΤΜΗΜΑ ΑΡΧΙΤΕΚΤΟΝΩΝ ΑΠΘ, 23-24 ΜΑÏΟΥ 2016

ΒΙΟΓΡΑΦΙΚΑ ΣΗΜΕΙΩΜΑΤΑ ΟΜΙΛΗΤΩΝ

Η **Φραγκίσκη Αμπατζοπούλου** είναι oμότιμη καθηγήτρια του Πανεπιστημίου Θεσσαλονίκης. Γεννήθηκε στην Αθήνα και σπούδασε φιλολογία και ιστορία στην Αθήνα και το Παρίσι. Έχει διδάξει στη Φιλοσοφική Σχολή του Πανεπιστημίου Ιωαννίνων και στο Παιδαγωγικό Τμήμα Δημοτικής Εκπαίδευσης του Πανεπιστημίου Κρήτης. Επίσης δίδαξε μαθήματα νεοελληνικής λογοτεχνίας ως επισκέπτρια καθηγήτρια στο Πανεπιστήμιο Κύπρου. Έχει ασχοληθεί με τον ελληνικό υπερρεαλισμό, με ζητήματα ιστορίας και μυθοπλασίας και με τη λογοτεχνική αναπαράσταση του Άλλου στην ελληνική και διεθνή λογοτεχνία. Από το 1991 ασχολήθηκε συστηματικά με τη μελέτη και δημοσίευση γραπτών και προφορικών μαρτυριών των Εβραίων της Θεσσαλονίκης για το Ολοκαύτωμα. Συνεργασίες της έχουν δημοσιευτεί στα περιοδικά *Δοκιμασία*, *Συνέχεια*, το *Πρίσμα*, Η *Λέξη*, *Γράμματα και Τέχνες*, *Αντί*, *Εντευκτήριο*, *Παρατηρητής*, *Εκ των Υστέρων*, *Μανδραγόρας, Athens Review of Books*, ενώ για πολλά χρόνια διατηρούσε στήλη κριτικής βιβλίου στην εφημερίδα *Τα Νέα*. Η Φραγκίσκη Αμπατζοπούλου έχει γράψει τα βιβλία: *«Δεν άνθησαν ματαίως…»*, *Ανθολογία Υπερρεαλισμού*, Νεφέλη, Αθήνα 1980· *Le surréalisme en tant que courant poétique en Grèce des années ‘30*. Παρίσι 1980, διδακτορική διατριβή· *Νίκος Εγγονόπουλος. Η ποίηση στον καιρό* *«του τραβήγματος της ψηλής σκάλας»*, Στιγμή, Αθήνα 1987· *Το ολοκαύτωμα στις μαρτυρίες των Ελλήνων Εβραίων*, Παρατηρητής, Θεσσαλονίκη 1993· *Η λογοτεχνία ως μαρτυρία. Έλληνες πεζογράφοι για τη γενοκτονία των Εβραίων*, Παρατηρητής, Θεσσαλονίκη 1995· *Ο Άλλος εν διωγμώ. Ζητήματα ιστορίας και μυθοπλασίας. Η εικόνα του Εβραίου στη λογοτεχνία*, Θεμέλιο, Αθήνα 1998· *Η γραφή και η βάσανος. Ζητήματα λογοτεχνικής αναπαράστασης,* εκδ. Πατάκη, Αθήνα 2000· *Εισαγωγή στην ποίηση του Νίκου Εγγονόπουλου* (επιμ.), Πανεπιστημιακές Εκδόσεις Κρήτης, 2008· «Niki Marangou: Writing as an Art of Survival», στο *Critical Times, Critical Thoughts,* ed. Natasha Lemos and Eleni Yannakakis, Cambridge Scholars Publishing 2015. Η Φραγκίσκη Αμπατζοπούλου έχει τιμηθεί με το κρατικό βραβείο λογοτεχνικής μετάφρασης για τη μετάφραση του έργου του Αγίου Αυγουστίνου, *Εξομολογήσεις*, Εκδόσεις Πατάκη, Αθήνα 1999.

O **Νικόλαος-Ίων Τερζόγλου** είναι διπλωματούχος αρχιτέκτων μηχανικός Ε.Μ.Π. (2000), κάτοχος μεταπτυχιακού διπλώματος Ε.Μ.Π. (2001), διδάκτωρ Ε.Μ.Π. (2005) και πτυχιούχος του Τμήματος Εικαστικών Τεχνών της Ανωτάτης Σχολής Καλών Τεχνών (2009). Εκπόνησε Μεταδιδακτορική Έρευνα στον Τομέα Ανθρωπιστικών και Κοινωνικών Επιστημών και Δικαίου του Ε.Μ.Π. (2007-8), η οποία δημοσιεύθηκε ως μονογραφία με τίτλο «*Ιδέες του Χώρου στον Εικοστό Αιώνα*» (*νήσος*, 2009). Δίδαξε *Θεωρία της Αρχιτεκτονικής* στο Πανεπιστήμιο Πατρών (2007-10). Διδάσκει *Έννοιες και Θεωρίες για την Οργάνωση του Αρχιτεκτονικού Χώρου* στο Ε.Μ.Π. ως Επίκουρος Καθηγητής.

Η **Βασιλική Πετρίδου** είναι καθηγήτρια στο Τμήμα Αρχιτεκτόνων, του Πανεπιστήμιου Πατρών. Αρχιτέκτων IUAV (1982), Sorbonne, Paris ΙV (D.E.A.1983), Διδακτορική Διατριβή (1992). Δίδαξε στο Πανεπιστήμιο Strathclyde και στο Πανεπιστήμιο του Εδιμβούργου (1990-91) και εργάστηκε ως επισκέπτρια ερευνήτρια στο Irwin S. Chanin School of Architecture, Cooper Union, New York (2010). Διδάσκει στο ΔΠΜΣ του Τμήματος Αρχιτεκτόνων (ΕΜΠ), Σχεδιασμός – Χώρος – Πολιτισμός (1998-). Έχει δημοσιεύσει βιβλία και άρθρα για τη Μοντέρνα και Σύγχρονη Τέχνη και Αρχιτεκτονική. Έχει μεταφράσει το: A. Rossi, *Η αρχιτεκτονική της πόλης*, εκ. University Studio Press, 1985.

Ο **Μάριος Σπηλιόπουλος** γεννήθηκε στον Πολύγυρο Χαλκιδικής. Σπούδασε στην Ανώτατη Σχολή Καλών Τεχνών όπου σήμερα είναι Καθηγητής. Έχει πραγματοποιήσει πολλές ατομικές και έχει συμμετάσχει σε πολλές ομαδικές εκθέσεις τόσο στην Ελλάδα όσο και στο εξωτερικό. Το 1994 τιμήθηκε με το Μεγάλο Χρυσό Βραβείο (Grand Prix d’Alexandrie) στη 18η Biennale Αλεξάνδρειας. Έργα του υπάρχουν σε ιδιωτικές και δημόσιες συλλογές στην Ελλάδα, την Τουρκία, το Βέλγιο, τη Γαλλία, την Πολωνία, την Αγγλία, τη Γερμανία, το Ισραήλ, τη Δανία και τις ΗΠΑ.

Ο **Κώστας Μωραϊτης** είναι αρχιτέκτονας μηχανικός, καθηγητής στη Σχολή Αρχιτεκτόνων Ε.Μ.Π. Είναι κάτοχος μεταπτυχιακού διπλώματος στην Ηθική και Πολιτική Φιλοσοφία, καθώς επίσης και στις Αραβικές και Ισλαμικές Σπουδές. Εκπόνησε διδακτορική διατριβή με θέμα «Το *Τοπίο Πολιτιστικός Προσδιορισμός του Τόπου.* *Παρουσίαση και θεωρητικός συσχετισμός των σημαντικότερων νεότερων προσεγγίσεων της τοπιακής επεξεργασίας του τόπου*»*.* Βασική επαγγελματική του ενασχόληση αποτελεί η κτηριακή αρχιτεκτονική. Από την περίοδο του 1996 εντούτοις, ξεκινά η «εξώγαμη» σχέση του με θέματα θεωρίας και διαμόρφωσης τοπίου, η οποία νομιμοποιήθηκε με την επίσημη διδασκαλία του μεταπτυχιακού σεμιναρίου «*Ιστορία και Θεωρία του Τοπίου: Η Σχηματοποίηση κατά την Τοπιακή Ερμηνεία*», στη Σχολή Αρχιτεκτόνων Ε.Μ.Π. Στο σεμινάριο αυτό, το τοπίο εξετάζεται ως κεντρικό πολιτισμικό, πολιτιστικό και πολιτικό υπόβαθρο των κοινωνιών και ταυτόχρονα ως συνθήκη περιβαλλοντική. Κύρια όμως εξετάζεται στο πλαίσιο της συνθετικής του συνάφειας με την κτηριακή αρχιτεκτονική και τον αστικό σχεδιασμό.

Η **Σάσα (**Αναστασία**) Λαδά** είναι αρχιτέκτων, ομότιμη καθηγήτρια του Τμήματος Αρχιτεκτόνων, του ΑΠΘ. Έχει εκτεταμένο, δημοσιοποιημένο και βραβευμένο αρχιτεκτονικό, διδακτικό και ερευνητικό έργο, το οποίο είναι σε συνεχή αλληλοτροφοδότηση και δίνει έμφαση στις εννοιολογικές και κοινωνικές ανταλλαγές της αρχιτεκτονικής και του αστικού χώρου. Έχει δημοσιεύσει και επιμεληθεί βιβλία και μεγάλο αριθμό άρθρων σε επιστημονικά περιοδικά σε θέματα που διερευνούν τις έννοιες του κατοικείν, του φύλου ,της σεξουαλικότητας και του αστικού χώρου. Εχει επιμεληθεί και συνεπιμεληθεί τα βιβλία:

-Anastasia-Sasa Lada (ed)” *Scientist in the picture Greece, 1900-1980: situated identities - identities of sites* “, Aristotle University of Thessaloniki, Thessaloniki Museum of Photography, Thessaloniki, 2007.

-Anastasia-Sasa Lada (ed)” *Teaching Gender, Diversity and Urban Space. An Intersectional Approach between Gender Studies and Spatial Disciplines*” A book series by ATHENA, Zuidam Uithof Drukkerijen, Utrecht 2009

-Λαδά Σάσα (επιμέλεια) *΄Η εικόνα του/της επιστήμονα στην Ελλάδα 1900-1980, [Εν]τοπισμένες ταυτότητες – ταυτότητες τόπων*», Αριστοτέλειο Πανεπιστήμιο Θεσσαλονίκης, Μουσείο Φωτογραφίας Θεσσαλονίκης, Θεσσαλονίκη 2007.

-Λαδά Σάσα (επιμέλεια) “*Μετα-τοπίσεις: Φύλο, Διαφορά, Αστικός Χώρος’’*, εκδόσεις Futura, Αθήνα, 2009

-Λαδά Σάσα (επιμέλεια) «*Κατοικία: Σχεδιάζω, κατασκευάζω, σκέπτομαι. Κείμενα για τη διδασκαλία και το σχεδιασμό της κατοικίας*», εκδόσεις University Studio Press, Θεσσαλονίκη, 2015.

-Λαδά Αναστασία, Χαστάογλου-Μαρτινίδη Βίλμα (επιμέλεια), «*Ιερά Θεολογική Σχολή Χάλκης, Το κτίριο και η αποκατάσταση του*», έκδοσις Ιεράς Θεολογικής Σχολής Χάλκης, Θεσσαλονίκη 2016.

Ο **Παναγιώτης Πάγκαλος** είναι αρχιτέκτων, διδάκτωρ Αρχιτεκτονικής, ιστορικός Αρχιτεκτονικής. Διδάσκων επί συμβάσει στο Τμήμα Θεωρίας και Ιστορίας της Τέχνης στην Ανωτάτη Σχολή Καλών Τεχνών Αθηνών (από το 2013). Καθηγητής Σύμβουλος (ΣΕΠ) στην Ιστορία των Τεχνών στην Ευρώπη στο Πρόγραμμα «Σπουδές στον Ευρωπαϊκό Πολιτισμό» στο Ελληνικό Ανοικτό Πανεπιστήμιο (από το 2009).

## Συγγραφή βιβλίων και συνεπιμέλεια συλλογικών τόμων: 1) Πάγκαλος Π., *Η σημασία του χρόνου στη σύγχρονη αρχιτεκτονική*,Gutenberg, Αθήνα 2011. 2) Πάγκαλος Π., *Η σημασία του χρόνου στην αρχιτεκτονική του Aldo Rossi*, Gutenberg, Αθήνα 2012. 3) Πετρίδου Β., Πάγκαλος Π., Κυρκίτσου Ν., (συν-επιμέλεια), *Εργάζομαι άρα κατοικώ: η περίπτωση του συγκροτήματος κατοικιών των μεταλλείων Μπάρλου στο Δίστομο Βοιωτίας, των Δ. & Σ. Αντωνακάκη*, Τμήμα Αρχιτεκτόνων Μηχανικών Πανεπιστημίου Πατρών, Πάτρα 2012. 4) Πάγκαλος Π. - Πετρίδου Β., Το αποτύπωμα του Eisenman, futura, Αθήνα 2013. 5) Πετρίδου Β. - Πάγκαλος Π. (συν-επιμέλεια), Μνήμη - Μουσείο - Πόλη, Τμήμα Αρχιτεκτόνων Μηχανικών Πανεπιστημίου Πατρών, Πάτρα 2013. 6) Πάγκαλος Π. *Ιστορία της Σύγχρονης Αρχιτεκτονικής Τεχνολογίας* [ηλεκτρ. βιβλ.] Σύνδεσμος Ελληνικών Ακαδημαϊκών Βιβλιοθηκών, Αθήνα, 2015.

Η **Κυριακή Τσουκαλά** σπούδασε Αρχιτεκτονική στη Θεσσαλονίκη (1972-74) και στη Γενεύη (1974-78). Εκπόνησε τις διδακτορικές της διατριβές σε θέματα Κοινωνικής Ψυχολογίας και Αρχιτεκτονικής σε Πανεπιστήμια της Γαλλίας καθώς και διατριβή επί υφηγεσία στην Οργάνωση του Χώρου και την Πολεοδομία στο Université Paris X-Nanterre. Είναι καθηγήτρια στο Τμήμα Αρχιτεκτόνων της Πολυτεχνικής Σχολής του Αριστοτελείου Πανεπιστημίου Θεσσαλονίκης και διδάσκει *Θεωρία της Αρχιτεκτονικής* καθώς και *Κοινωνικο-ψυχολογικές και Ψυχαναλυτικές Θεωρήσεις του Χώρου*. Έχει συγγράψει τα βιβλία *Τάσεις στη σχολική αρχιτεκτονική* (Παρατηρητής, 2000), *L’image de la ville chez l’enfant* (Anthropos-Economica, 2001), *Παιδική αστική εντοπία* (Τυπωθήτω Γ. Δαρδανός, 2005), *Les territoires urbains de l’enfant* (L’Harmattan, 2007), *Εξαστισμός και ταυτότητα* (Επίκεντρο, 2009), *Ροϊκές χωρογραφίες και εκπαιδευτικές αναστοχαστικές αντιστίξεις* (Επίκεντρο, 2014) και *Fluid Space and Reflective Counterpoints on Education* (Routledge, 2016).

Εχει επιμεληθεί και συνεπιμεληθεί συλλογικούς τόμους οι οποίοι εκδόθηκαν στην Ελλάδα, τη Γαλλία και τη Μεγάλη Βρετανία.

Ο **Μιχάλης Μπαρτσίδης** σπούδασε Φιλοσοφία και η διδακτορική του διατριβή είχε ως θέμα *Φιλοσοφία και πολιτική* *στο έργο του Etienne Balibar*. Δίδαξε στο Τμήμα Φιλοσοφίας και Παιδαγωγικής του Α.Π.Θ. ως Λέκτωρ επί συμβάσει καθώς επίσης στο Πρόγραμμα Μεταπτυχιακών Σπουδών του Παντείου Πανεπιστημίου, στο Μ.Ι.Θ.Ε., στο Π.Μ.Σ. του Τομέα Παιδαγωγικής και σε άλλα Προγράμματα Μεταπτυχιακών Σπουδών. Oι δημοσιεύσεις σε ελληνικά και διεθνή περιοδικά καθώς και τα ερευνητικά του ενδιαφέροντα κινούνται στον χώρο της Νεότερης και Σύγχρονης Ευρωπαϊκής Φιλοσοφίας καθώς και της Πολιτικής Φιλοσοφίας (για την έννοια της αξιοπρέπειας σε συνεργασία με Πολιτική Ανθρωπολογία).

Ο πυρήνας τους αφορά τις έννοιες της «διατομικότητας» (transindividualité) και του «εσωτερικού ορίου» (internal border) στο φιλοσοφικό πεδίο συγκρότησης της υποκειμενικότητας, όπως παρουσιάζεται στους τόμους:

-Μπαρτσίδης, Μιχάλης (2014). *Διατομικότητα, Κείμενα για μια Οντολογία της Σχέσης* Εισαγωγή, Επιλογή των κειμένων, Επιμέλεια του τόμου/ [μτφρ. Λουκία Μάνο]. Αθήνα :Νήσος.

-(2012). «Πηγές Φιλοσοφίας του νεωτερικού υποκειμένου: Locke: Δοκίμιο για την ανθρώπινη νόηση και Kant: Κριτική του Καθαρού Λόγου», Πανεπιστημιακές Σημειώσεις Μαθήματος. Θεσσαλονίκη: Ξηρογραφία.

- :"Transindividualita e alterita a Balibar", στο Nicola Marcucci και Luca Pinzolo (επιμ.), *Strategie delle relazione. Riconoscimento, transindividuale, alterita*, Meltemi, Ρώμη 2010, σ. 132-148.

- "Subjects in Crisis: Indebtedness, Money, Life", *Phàsis,* *European Journal of Philosophy*, Νο 3, 2015, "La Dette", http://www.inschibbolethedizioni.com/la-dette/

- Επίσης, ενδεικτικά από ευρύτερο έργο σε κοινό ερευνητικό πρόγραμμα με Πολιτική Ανθρωπολογία: Fotini Tsibiridou και Michalis Bartsidis, "'Dignity' as glocal civic virtue: Redefining democracy in the era of neoliberal governmentality", στο *Crisis, Resistance, and Prospects: The Arab Revolutions and Beyond*, 2016, Palgrave.

Ο **Σταύρος Σταυρίδης** είναι Δρ. αρχιτέκτονας, αναπληρωτής καθηγητής στη Σχολή Αρχιτεκτόνων του ΕΜΠ, όπου διδάσκει αρχιτεκτονικό σχεδιασμό και θεωρία στο προπτυχιακό και μεταπτυχιακό πρόγραμμα σπουδών.

Έχουν εκδοθεί τα βιβλία του: *Η συμβολική σχέση με το χώρο* (1990), *Διαφήμιση και το νόημα του χώρου* (1996), *Από την πόλη οθόνη στην πόλη σκηνή* (2002 Κρατικό βραβείο δοκιμίου), *Η υφή των πραγμάτων* (1996 σε συνεργασία με τη φωτογράφο Ε. Κώτσου), *Μετέωροι χώροι της ετερότητας* (2010), *Towards the City of Thresholds* (2011, 2016) *Common Space* (2016) και έχει επιμεληθεί τη συλλογή κειμένων *Μνήμη και εμπειρία του χώρου* (2006). Τα ερευνητικά του ενδιαφέροντα εστιάζονται στη νοηματοδότηση του αστικού χώρου και τις πρακτικές της κατοίκησής του.

Η **Αριάδνη Βοζάνη** γεννήθηκε στην Θεσσαλονίκη. Σπούδασε αρχιτεκτονική στο Ε.Μ.Π, (1993) και ως υπότροφος του ΙΚΥ συνέχισε τις μεταπτυχιακές της σπουδές στο Λονδίνο ( Μ.Arch., Bartlett UCL, Ph.D, Architectural Association School of Architecture, History and Theory Department). Έχει διδάξει αρχιτεκτονικό σχεδιασμό και θεωρία στην A.A School of Architecture (1997-1998) , στην Σχολή Αρχιτεκτόνων του Πολυτεχνείου Κρήτης ( 2004-2005) και από το 2007 ως μέλος ΔΕΠ στην Σχολή Αρχιτεκτόνων ΕΜΠ. Από το 1998 διατηρεί αρχιτεκτονικό γραφείο και έχει βραβευτεί σε 9 ελληνικούς και πανευρωπαϊκούς αρχιτεκτονικούς διαγωνισμούς. Το αρχιτεκτονικό της έργο περιλαμβάνει κυρίως τον σχεδιασμό κατοικιών και δημοσίων υπαίθριων χώρων. Έχει δημοσιεύσει άρθρα και αρχιτεκτονικό έργο σε συλλογικούς τόμους και επιστημονικά περιοδικά και έχει συμμετάσχει σε συνέδρια και εκθέσεις αρχιτεκτονικής. Έχει αποτελέσει μέλος επιστημονικών και οργανωτικών επίτροπων για ημερίδες και εκθέσεις. Μέλος του ΔΣ της Εθνικής Πινακοθήκης 2011 -2014.Παράλληλα με την αρχιτεκτονική έχει εργαστεί ως σκηνογράφος και ενδυματολόγος (1996 – 2006, 2013-15) σε 24 θεατρικές παραστάσεις στην Ελλάδα και το εξωτερικό.

Η **Κέλλυ Παπαϊωάννου** είναι απόφοιτη του Τμήματος Αρχιτεκτόνων της Πολυτεχνικής Σχολής ΑΠΘ. Είναι κάτοχος μεταπτυχιακού διπλώματος στην Αρχιτεκτονική Τοπίου (ΑΠΘ). και στο Σχεδιασμό του Χώρου (ΕΜΠ). Είναι υποψήφια διδάκτορας του Τμήματος Αρχιτεκτόνων ΑΠΘ. Δίδαξε ως εντεταλμένη λέκτορας στο Τμήμα Αρχιτεκτόνων του Πανεπιστημίου Πατρών μέχρι το 2011. Τα ερευνητικά της ενδιαφέροντα αφορούν τη σχέση μνήμης, μνημείου και πολιτισμικής ταυτότητας, εξετάζοντας ιδιαίτερα την τυπολογία και το συμβολισμό των μνημείων της Αντίστασης και του εμφυλίου στην Ελλάδα. Έχει συμμετάσχει σε πλήθος συνέδρια και αρχιτεκτονικούς διαγωνισμούς. Είναι μέλος του αρχιτεκτονικού γραφείου L6-architects από το 2011, με έδρα την Αθήνα.

Η **Βουβούλα ΣΚΟΥΡΑ** γεννήθηκε στη Θεσσαλονίκη και σπούδασε Γραφικές Τέχνες στο Αθηναϊκό Τεχνολογικό Ινστιτούτο. Έζησε και εργάστηκε στο Λονδίνο στη διάρκεια της δικτατορίας. Παρακολούθησε μαθήματα Ιστορίας της Τέχνης [1970] και μεταπτυχιακό σεμινάριο Computer Graphics για video στο Middlesex Polytechnic [1988]. Οι ταινίες της και τα video έχουν παρουσιαστεί σε περισσότερα από πενήντα φεστιβάλ και σε πολλά Πανεπιστήμια. Oι ταινίες της *Εσωτερική Μετανάστευση* [1984] και *Σκωρία Φωτός*[1989] διακρίθηκαν με Ειδικό Έπαινο της Κριτικής Επιτροπής στο Φεστιβάλ Δράμας. Το video *Μαύρο Φεγγάρι* πήρε το 1ο βραβείο στον διαγωνισμό video art, 1998, Aθήνα, και η ταινία *ΕΤΕΛ ΑΝΤΝΑΝ Εξόριστες Λέξεις*(2008)τοΒραβείο Eλληνικού Κέντρου Κινηματογράφου στο Φεστιβάλ Ντοκιμανταίρ Θεσσαλονίκης. Το 2009 έλαβε το *EΒΓΕ Βραβείο Συνολικής Προσφοράς* από την Ένωση Γραφιστών Ελλάδας.